Иван Вазов
Героиня
Екатерина Авксеитиева Симитчиева

chitanka.info

[Екатерина Авксеитиева Симитчиева — Българска учителка от Куманово, която се противопоставя на сръбските домогвания. Бременна, води една бурна демонстрация. Ударена от турски приклад тя загива след няколко дни.]

Поклон, сестро! Дух велик, незнаен

крил се в тебе — героиньо мила —

и гневът на цял народ отчаен

        със стихийна сила.

И сега те виждам как прекрасна,

        лвица разярена,

падаш жертва на борба ужасна —

        млада покосена.

Сякаш чувам: „Ето мойте гърди

слаби, женски — бийте, не отстъпам!

Таз земя е наша — и ще бъде.

        Тук мра — не се дръпам!

Мра за род и чест, от радост пълна.

Сестри, не плачете за мен, моля.“

Ти умря и хладен гроб погълна

крехко тяло и желязна воля,

И ечи гласът ти пак през гроба,

носи се от две страни на Рила,

за да влива пламък нов у роба,

нам дълга да сочи с нова сила.

Той звучи: O сестри, майки, дайте

същия пример на братя, чада!

Как се прав стои, мъже, узнайте —

как се честно пада.

Поклон, сестро — вечно у нас жива!

Поклон на борците чудни, нови —

на земята, де цъфтят такива

        майки и гробове!

София, 1899 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.